CELEX: 32019D1220(02)
Language: lt
Date: 1576454400000
Title: Komisijos Sprendimas 2019 m. gruodžio 16 d. dėl Komisijos ekspertų grupės Gero mokesčių valdymo, agresyvaus mokesčių planavimo ir dvigubo apmokestinimo klausimai įgaliojimų atnaujinimo2019/C 428/08

20.12.2019   
               
               
                  LT
               
               
                  Europos Sąjungos oficialusis leidinys
               
               
                  C 428/34
               
            
         KOMISIJOS SPRENDIMAS
         2019 m. gruodžio 16 d.
         dėl Komisijos ekspertų grupės „Gero mokesčių valdymo, agresyvaus mokesčių planavimo ir dvigubo apmokestinimo klausimai“ įgaliojimų atnaujinimo
         (2019/C 428/08)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         kadangi:
         
                     (1)
                  
                  
                     2012 m. gruodžio 6 d. komunikate (1) Komisija pateikė veiksmų planą, kaip stiprinti kovą su mokestiniu sukčiavimu ir mokesčių slėpimu. Prie komunikato pridėtos dvi rekomendacijos: dėl agresyvaus mokesčių planavimo (2) ir dėl priemonių, kuriomis trečiosios šalys skatinamos laikytis minimalių gero mokesčių srities valdymo standartų (3);
                  
               
                     (2)
                  
                  
                     Komisijos sprendimu C(2013) 2236 (4) įsteigta Komisijos ekspertų grupė „Gero mokesčių valdymo, agresyvaus mokesčių planavimo ir dvigubo apmokestinimo klausimai“ (toliau – Ekspertų grupė), kuriai pavesta tikrinti įvairių priemonių, įskaitant 2012 m. kovos su mokestiniu sukčiavimu ir mokesčių slėpimu veiksmų planą, ir abiejų rekomendacijų įgyvendinimo pažangą. Komunikate dėl dvigubo apmokestinimo bendrojoje rinkoje (5) Komisija padarė išvadą, kad nagrinės ES forumo dvigubo apmokestinimo klausimais sukūrimo galimą naudą. Atsižvelgiant į tai, kad visiškas neapmokestinimas ir dvigubas apmokestinimas dažnai yra susiję, buvo manoma, kad Ekspertų grupėje tikslinga spręsti ir dvigubo apmokestinimo klausimą; tai tebėra aktualu ir šiandien;
                  
               
                     (3)
                  
                  
                     Komisijos sprendimu C(2015) 4095 (6) Ekspertų grupė buvo įsteigta iš naujo ir Sprendimas C(2013) 2236 panaikintas. Sprendimas C(2015) 4095 nustojo galioti 2019 m. birželio 17 d.;
                  
               
                     (4)
                  
                  
                     Europos Parlamentas (7) ir Europos Sąjungos Taryba (8) paragino nuolat dėti pastangas kovoti su mokestiniu sukčiavimu ir mokesčių slėpimu. 2015 m. pradžioje įsteigtas Europos Parlamento TAXE komitetas, jo įgaliojimus netrukus perėmęs TAX2 specialusis komitetas – Tyrimo komitetas įtarimams dėl Sąjungos teisės pažeidimų ir netinkamo administravimo taikant Sąjungos teisę atvejų, susijusių su pinigų plovimu, mokesčių vengimu ir slėpimu, nagrinėti – ir galiausiai TAX3 komitetas ragino toliau kovoti su nesąžiningu ir neveiksmingu apmokestinimu ir imtis tolesnių iniciatyvų skatinti gerą mokesčių srities valdymą ir didinti mokesčių skaidrumą;
                  
               
                     (5)
                  
                  
                     Ekspertų grupė veiksmingai didino mokesčių politikos formavimo skaidrumą ir kartu skatino konstruktyvų dialogą tarp Komisijos ir įvairių mokesčių srities suinteresuotųjų subjektų, taip pat tarp įvairių mokesčių suinteresuotųjų subjektų ir sudarė jam sąlygas. Komisija turi remtis specialistų ir suinteresuotųjų subjektų ekspertinėmis žiniomis. Ekspertų grupė teikė vertingų mokesčių srities ekspertinių žinių;
                  
               
                     (6)
                  
                  
                     Komisija yra 2015 m. pradėtos Adis Abebos mokesčių iniciatyvos – įvairių suinteresuotųjų šalių partnerystės, kurios tikslas – gerinti vidaus pajamų sutelkimą besivystančiose šalyse, kad būtų finansuojama jų vystymosi darbotvarkė ir iki 2030 m. būtų pasiekti darnaus vystymosi tikslai, – partnerė. Ekspertų grupė turėtų ir toliau teikti Komisijai konsultacijas ir pagalbą Adis Abebos mokesčių iniciatyvos veikloje;
                  
               
                     (7)
                  
                  
                     siekdama politinio prioriteto užtikrinti sąžiningą ir veiksmingą apmokestinimą, Komisija inicijavo įvairių teisinių iniciatyvų, valstybės pagalbos bylų ir privalomos teisinės galios neturinčių teisės aktų. 2015 m. kovo 18 d. Komisija priėmė dokumentų rinkinį dėl mokesčių skaidrumo (9). 2015 m. birželio 17 d. (10) Komisija priėmė Komunikatą dėl teisingos ir veiksmingos pelno mokesčio sistemos Sąjungoje (toliau – 2015 m. veiksmų planas), kuriame, pasinaudojusi Ekspertų grupės pateikta informacija, ji pateikė 2012 m. rekomendacijų taikymo ataskaitą. Tame komunikate Komisija paskelbė, kad bus pratęsti Ekspertų grupės įgaliojimai, išplėsta jos užduočių aprėptis ir sustiprinti darbo metodai;
                  
               
                     (8)
                  
                  
                     siekdama skatinti gerą mokesčių srities valdymą visame pasaulyje, 2016 m. sausio 28 d. Komisija priėmė komunikatą „Veiksmingo apmokestinimo išorės strategija“ (11). Komunikate nustatytos naujos Ekspertų grupės veiklos sritys, visų pirma susijusios su Sąjungos mokesčių ir vystymosi darbotvarke ir nebendradarbiaujančių jurisdikciją turinčių subjektų nacionalinių sąrašų koordinavimu. Mokesčių tikslais nebendradarbiaujančių jurisdikciją turinčių subjektų ES sąrašas (12) tebėra pagrindinė priemonė siekiant užtikrinti gerą mokesčių srities valdymą visame pasaulyje;
                  
               
                     (9)
                  
                  
                     kaip nurodyta 2019 m. liepos mėn. pateiktose 2019–2024 m. politinėse gairėse (13), sąžiningas ir veiksmingas apmokestinimas ir toliau bus vienas svarbiausių Komisijos prioritetų;
                  
               
                     (10)
                  
                  
                     atsižvelgiant į įrodytą naudą, kurią Ekspertų grupė teikė veikdama kaip forumas, turėjęs ir toliau turintis didelę įtaką plėtojant mokesčių skaidrumo ir sąžiningo apmokestinimo darbotvarkę, tikslinga atnaujinti jos įgaliojimus;
                  
               
                     (11)
                  
                  
                     Ekspertų grupė turėtų teikti Komisijai konsultacijas ir pagalbą. Ekspertų grupė taip pat sudarytų sąlygas visiems suinteresuotiesiems subjektams palaikyti tarpusavio dialogą, dalytis patirtimi, ekspertinėmis žiniomis ir nuomonėmis.
                  
               
                     (12)
                  
                  
                     Ekspertų grupei turėtų pirmininkauti Komisijos atstovas ir joje turėtų dalyvauti valstybių narių mokesčių administratorių, taip pat verslo arba pilietinės visuomenės ir mokesčių ekspertų organizacijų atstovai;
                  
               
                     (13)
                  
                  
                     turėtų būti nustatytos Ekspertų grupės nariams taikomos informacijos atskleidimo taisyklės;
                  
               
                     (14)
                  
                  
                     asmens duomenys turėtų būti tvarkomi pagal Europos Parlamento ir Tarybos reglamentą (ES) 2018/1725 (14);
                  
               
                     (15)
                  
                  
                     siekiant užtikrinti Ekspertų grupės veiklos tęstinumą, šis sprendimas turėtų būti taikomas atgaline data;
                  
               
                     (16)
                  
                  
                     tikslinga nustatyti šio sprendimo taikymo laikotarpį. Vėliau Komisija apsvarstys, ar jį tikslinga pratęsti,
                  
               PRIĖMĖ ŠĮ SPRENDIMĄ:
         
            1 straipsnis
            Dalykas
            Šiuo sprendimu atnaujinami ekspertų grupės „Gero mokesčių valdymo, agresyvaus mokesčių planavimo ir dvigubo apmokestinimo klausimai“ (toliau – Ekspertų grupė) įgaliojimai.
         
         
            2 straipsnis
            Užduotys
            Ekspertų grupės užduotys – teikti Komisijai konsultacijas ir pagalbą gero mokesčių srities valdymo, agresyvaus mokesčių planavimo ir dvigubo apmokestinimo srityse ir kartu sudaryti sąlygas palaikyti dialogą: keistis patirtimi bei ekspertinėmis žiniomis ir išklausyti visų suinteresuotųjų subjektų nuomones. Ekspertų grupė visų pirma:
            
                        a)
                     
                     
                        teikia Komisijai informaciją, susijusią su prioritetų nustatymu tokiose srityse kaip geras mokesčių srities valdymas, agresyvus mokesčių planavimas ir dvigubas apmokestinimas;
                     
                  
                        b)
                     
                     
                        teikia Komisijai konsultacijas dėl tinkamų išteklių ir priemonių pažangai šiose srityse pasiekti;
                     
                  
                        c)
                     
                     
                        skatina verslo, pilietinės visuomenės ir nacionalinių mokesčių administratorių ekspertų diskusijas gero mokesčių srities valdymo, agresyvaus mokesčių planavimo ir dvigubo apmokestinimo klausimais;
                     
                  
                        d)
                     
                     
                        aptaria mokesčių administratorių, taip pat verslo, pilietinės visuomenės ir mokesčių ekspertų pateiktą praktinę informaciją ir parengia pasiūlymus, kaip būtų galima efektyviau spręsti dabartines dvigubo apmokestinimo problemas, trukdančias vidaus rinkai sklandžiai veikti;
                     
                  
                        e)
                     
                     
                        teikia Komisijai konsultacijas ir pagalbą, susijusias su jos einamąja veikla pagal Adis Abebos mokesčių iniciatyvą.
                     
                  Šiame sprendime sąvoka „geras mokesčių srities valdymas“ reiškia skaidrumą, informacijos mainus ir sąžiningą mokesčių konkurenciją.
         
         
            3 straipsnis
            Konsultavimasis
            Komisija gali konsultuotis su Ekspertų grupe visais klausimais, susijusiais su geru mokesčių srities valdymu, agresyviu mokesčių planavimu ir dvigubu apmokestinimu, taip pat dėl tolesnių 2015 m. veiksmų plano įgyvendinimo priemonių.
         
         
            4 straipsnis
            Nariai
            
               1.   Ekspertų grupę sudaro daugiausia 43 nariai.
            
            
               2.   Ekspertų grupės nariai yra:
               
                           a)
                        
                        
                           valstybių narių mokesčių administratoriai (D tipo nariai, kaip nurodyta Komisijos sprendimo C(2016) 3301 final 7 straipsnio 2 dalies d punkte) (15);
                        
                     
                           b)
                        
                        
                           ne daugiau kaip penkiolika verslo, pilietinės visuomenės ir mokesčių ekspertų organizacijų, turinčių kompetencijos 2 straipsnyje nurodytais klausimais (C tipo nariai, kaip nurodyta Horizontaliųjų taisyklių 7 straipsnio 2 dalies c punkte).
                        
                     
            
               3.   D tipo nariams atstovauja tik valstybės tarnautojai arba viešojo sektoriaus darbuotojai. Kiekvienos valstybės narės mokesčių administratoriai paskiria vieną atstovą, atrinktą iš pareigūnų, atsakingų už tarpvalstybinį apmokestinimą ir konkrečiai – kovą su agresyviu mokesčių planavimu.
            
            
               4.   C tipo nariai yra skiriami ir dalyvauja Ekspertų grupės ar jos pogrupių veikloje tik tuo atveju, jei jie yra registruoti Europos Parlamento ir Komisijos bendrai sukurtame Skaidrumo registre.
            
            
               5.   Jeigu C tipo nario registracija Skaidrumo registre sustabdoma arba panaikinama, Mokesčių ir muitų sąjungos generalinis direktoratas laikinai pašalina narį iš Ekspertų grupės, kol jo registracija Skaidrumo registre bus atnaujinta. Registracijos sustabdymo arba panaikinimo laikotarpiu tas narys nekviečiamas dalyvauti jokiuose grupės posėdžiuose ir negauna jokių dokumentų. Jeigu, praėjus šešiems mėnesiams nuo registracijos Skaidrumo registre sustabdymo arba panaikinimo, registracija Skaidrumo registre neatnaujinama, Mokesčių ir muitų sąjungos generalinis direktoratas pašalina narį iš Ekspertų grupės. Visi tokie narystės pokyčiai registruojami Komisijos ekspertų grupių ir kitų panašių subjektų registre (toliau – Ekspertų grupių registras) (16).
            
            
               6.   C tipo nariai paskiria nuolatinius atstovus ir pakaitinius atstovus dalyvauti Ekspertų grupės ar jos pogrupių veikloje ir yra atsakingi už tai, kad jų atstovai teiktų aukšto lygio ekspertinių žinių.
            
         
         
            5 straipsnis
            Atrankos procesas
            
               1.   Ekspertų grupės C tipo nariai atrenkami skelbiant viešą kvietimą teikti paraiškas. Šiuo tikslu Mokesčių ir muitų sąjungos generalinis direktoratas skelbia standartinį kvietimą teikti paraiškas dalyvauti Ekspertų grupės narių atrankoje, kaip nustatyta Horizontaliųjų taisyklių 2 priede. Mokesčių ir muitų sąjungos generalinis direktoratas gali nuo jo nukrypti arba jį papildyti, jei tai pagrįsta konkrečiais reikalavimais, laikydamasis Horizontaliųjų taisyklių.
            
            
               2.   Kvietimai teikti paraiškas skelbiami Ekspertų grupių registre. Be to, kvietimas teikti paraiškas gali būti skelbiamas kitomis priemonėmis, be kita ko, specialiose interneto svetainėse (17). Kvietime teikti paraiškas aiškiai nurodomi atrankos kriterijai, tarp jų – reikiamos ekspertinės žinios ir su vykdytina veikla susiję atstovautini interesai (18). Trumpiausias paraiškų pateikimo terminas – keturios savaitės.
            
            
               3.   Atsiliepdamos į kvietimą teikti paraiškas organizacijos paskiria vieną atstovą ir vieną pakaitinį atstovą, kuriam taikomos tos pačios sąlygos kaip ir atstovui. Pakaitinis atstovas automatiškai pakeičia nedalyvaujantį arba savo pareigų negalintį eiti atstovą. Jeigu Mokesčių ir muitų sąjungos generalinis direktoratas mano, kad organizacijos paskirtas atstovas arba pakaitinis atstovas neatitinka Sprendime dėl Ekspertų grupės įsteigimo ir (arba) kvietime teikti paraiškas nurodytų reikalavimų, jis gali atmesti to atstovo arba pakaitinio atstovo kandidatūrą. Tokiais atvejais susijusios organizacijos prašoma paskirti kitą atstovą arba pakaitinį atstovą.
            
            
               4.   Grupės narius iš paraiškas pateikusių 2 straipsnyje nurodytose srityse kompetentingų specialistų paskiria Mokesčių ir muitų sąjungos generalinis direktorato generalinis direktorius. Vykdydamas specialistų organizacijų atranką į Ekspertų grupės narius, Mokesčių ir muitų sąjungos generalinis direktoratas siekia užtikrinti kuo aukštesnį ekspertinių žinių lygį, geografinę pusiausvyrą, taip pat proporcingą pasiskirstymą pagal praktinę patirtį ir kompetenciją 2 ir 3 straipsniuose nurodytose interesų srityse, atsižvelgdamas į konkrečias Ekspertų grupės užduotis, reikalingų ekspertinių žinių pobūdį ir paraiškas pateikusių kandidatų skaičių.
            
            
               5.   Nariai skiriami 2,5 metų laikotarpiui. Jie eina pareigas, kol į jų vietą paskiriami kiti nariai, arba iki savo kadencijos pabaigos. Jie gali būti skiriami kitai kadencijai.
            
            
               6.   Siekiant užtikrinti grupės tęstinumą ir sklandų veikimą, Mokesčių ir muitų sąjungos generalinis direktoratas sudaro tinkamų kandidatų rezervo sąrašą, iš kurio gali būti skiriami pakaitiniai nariai. Prieš įtraukdamas pareiškėjus į rezervo sąrašą, Mokesčių ir muitų sąjungos generalinis direktoratas paprašo jų sutikimo.
            
            
               7.   C tipo nariai arba jų atstovai nebegali būti kviečiami dalyvauti Ekspertų grupės posėdžiuose ir gali būti pakeisti arba pašalinti nepasibaigus kadencijai bet kuriuo iš šių atvejų:
               
                           a)
                        
                        
                           kai C tipo narys arba jo atstovas nebegali veiksmingai dalyvauti Ekspertų grupės svarstymuose;
                        
                     
                           b)
                        
                        
                           kai C tipo narys arba jo atstovas, Mokesčių ir muitų sąjungos generalinio direktorato nuomone, nesilaiko Sutarties dėl Europos Sąjungos veikimo 339 straipsnyje nustatytų sąlygų;
                        
                     
                           c)
                        
                        
                           kai C tipo narys arba jo atstovas atsistatydina.
                        
                     Jeigu C tipo narys arba jo atstovas yra pakeičiami arba pašalinami, Mokesčių ir muitų sąjungos generalinio direktorato generalinis direktorius prireikus gali paskirti kitą organizaciją iš 6 dalyje nurodyto rezervo sąrašo arba paprašyti, kad organizacija paskirtų kitą atstovą arba kitą pakaitinį atstovą.
            
         
         
            6 straipsnis
            Pirmininkavimas
            Ekspertų grupei pirmininkauja Mokesčių ir muitų sąjungos generalinio direktorato generalinis direktorius arba atstovas.
         
         
            7 straipsnis
            Veikla
            
               1.   Ekspertų grupė imasi veiksmų Mokesčių ir muitų sąjungos generalinio direktorato prašymu, laikydamasi Horizontaliųjų taisyklių.
            
            
               2.   Ekspertų grupės ir jos pogrupių posėdžiai iš principo rengiami Komisijos patalpose.
            
            
               3.   Ekspertų grupė ir jos pogrupiai gali rengti bendrus posėdžius su kitomis ekspertų grupėmis bendro intereso klausimais.
            
            
               4.   Sekretoriato paslaugas teikia Mokesčių ir muitų sąjungos generalinis direktoratas. Ekspertų grupės ir jos pogrupių posėdžiuose gali dalyvauti jų veikla besidomintys kitų Komisijos padalinių pareigūnai.
            
            
               5.   Mokesčių ir muitų sąjungos generaliniam direktoratui pritarus, Ekspertų grupė gali paprasta narių balsų dauguma nuspręsti svarstymus rengti viešai.
            
            
               6.   Diskusijų dėl kiekvieno darbotvarkės punkto ir Ekspertų grupės pareikštų nuomonių protokolai turi būti prasmingi ir išsamūs. Protokolo projektą rengia sekretoriatas, o už tai atsako pirmininkas.
            
            
               7.   Nuomones, rekomendacijas ar ataskaitas Ekspertų grupė priima bendru sutarimu.
            
         
         
            8 straipsnis
            Pogrupiai
            
               1.   Siekdamas padaryti Ekspertų grupės darbą veiksmingesnį, Mokesčių ir muitų sąjungos generalinis direktoratas gali įsteigti du pogrupius: vieną, sudarytą tik iš Vyriausybių (valstybių narių mokesčių administratorių) atstovų, o kitą – tik iš nevyriausybinių organizacijų (verslo, pilietinės visuomenės ir mokesčių ekspertų organizacijų) atstovų.
            
            
               2.   Mokesčių ir muitų sąjungos generalinis direktoratas gali sudaryti kitus pogrupius konkretiems klausimams nagrinėti pagal savo nustatytus įgaliojimus. Tokie pogrupiai panaikinami, kai tik jie įvykdo savo įgaliojimus. Pogrupių nariai, kurie nėra Ekspertų grupės nariai, atrenkami paskelbus viešą kvietimą teikti paraiškas, laikantis 5 straipsnio ir Horizontaliųjų taisyklių (19).
            
            
               3.   Kiekvienas pogrupis veikia laikydamasis Horizontaliųjų taisyklių ir yra atskaitingas Ekspertų grupei.
            
         
         
            9 straipsnis
            Kviestiniai ekspertai
            Mokesčių ir muitų sąjungos generalinis direktoratas gali kviesti konkrečių su darbotvarkės punktais susijusių sričių ekspertus ad hoc dalyvauti Ekspertų grupės ar jos pogrupių veikloje.
         
         
            10 straipsnis
            Santykiai su Europos Parlamentu
            Informacijos perdavimo Europos Parlamentui ir Europos Parlamento ekspertų dalyvavimo Ekspertų grupės posėdžiuose nuostatos pateiktos Pagrindų susitarimo dėl Europos Parlamento ir Europos Komisijos santykių (20) 15 punkte ir I bei II prieduose.
         
         
            11 straipsnis
            Stebėtojai
            
               1.   Fiziniams asmenims, organizacijoms ir viešojo sektoriaus subjektams, išskyrus valstybių narių valdžios institucijas, tiesioginiu kvietimu pagal Horizontaliąsias taisykles gali būti suteikiamas stebėtojo statusas.
            
            
               2.   Stebėtojais paskirtos organizacijos ir viešojo sektoriaus subjektai paskiria savo atstovus.
            
            
               3.   Pirmininkas gali leisti stebėtojams ir jų atstovams dalyvauti grupės diskusijose ir teikti ekspertines žinias. Tačiau jie nedalyvauja formuluojant Ekspertų grupės rekomendacijas ar konsultacijas.
            
         
         
            12 straipsnis
            Darbo tvarkos taisyklės
            Atsižvelgdama į Mokesčių ir muitų sąjungos generalinio direktorato pasiūlymą ir gavusi jo sutikimą, Ekspertų grupė, remdamasi standartinėmis ekspertų grupių darbo tvarkos taisyklėmis ir laikydamasi Horizontaliųjų taisyklių, paprasta narių balsų dauguma priima darbo tvarkos taisykles.
         
         
            13 straipsnis
            Profesinė paslaptis ir įslaptintos informacijos tvarkymas
            Ekspertų grupės ir jos pogrupių nariai ir jų atstovai, taip pat kviestiniai ekspertai ir stebėtojai turi laikytis įpareigojimo saugoti profesinę paslaptį, kuris pagal Sutartis ir jų įgyvendinimo taisykles nustatytas visiems institucijų nariams ir jų darbuotojams, taip pat Komisijos sprendimuose (ES, Euratomas) 2015/443 (21) ir 2015/444 (22) nustatytų Komisijos saugumo taisyklių, susijusių su Sąjungos įslaptintos informacijos apsauga. Jei jie šių įpareigojimų nevykdo, Komisija gali imtis visų tinkamų priemonių.
         
         
            14 straipsnis
            Skaidrumas
            
               1.   Ekspertų grupė ir jos pogrupiai užregistruojami Ekspertų grupių registre.
            
            
               2.   Ekspertų grupių registre skelbiami šie duomenys apie Ekspertų grupės sudėtį:
               
                           a)
                        
                        
                           Ekspertų grupei priklausančių organizacijų pavadinimai; atskleidžiami atstovaujami interesai;
                        
                     
                           b)
                        
                        
                           stebėtojų pavadinimai (vardai ir pavardės);
                        
                     
                           c)
                        
                        
                           valstybių narių valdžios institucijų pavadinimai (23).
                        
                     
            
               3.   Mokesčių ir muitų sąjungos generalinis direktoratas visus susijusius Ekspertų grupės ir jos pogrupių dokumentus, įskaitant posėdžių darbotvarkes, protokolus ir dalyvių pareiškimus, skelbia Ekspertų grupių registre arba pateikdamas jame nuorodą į specialią interneto svetainę, kurioje galima rasti tą informaciją. Prieiga prie tokios interneto svetainės suteikiama netaikant reikalavimo registruotis ir jokių kitų apribojimų. Visų pirma darbotvarkė ir kiti susiję aiškinamieji dokumentai skelbiami likus pakankamai laiko iki posėdžio, o po jo laiku paskelbiamas protokolas.
            
            
               4.   Dokumentų skelbimo išimtys gali būti taikomos tik tuo atveju, jei paviešinus dokumentą nukentėtų viešojo arba privačiojo intereso apsauga, kaip nurodyta Europos Parlamento ir Tarybos reglamento (EB) Nr. 1049/2001 (24) 4 straipsnyje.
            
         
         
            15 straipsnis
            Asmens duomenų apsauga
            Asmens duomenys tvarkomi pagal Reglamentą (ES) 2018/1725.
         
         
            16 straipsnis
            Posėdžių išlaidos
            
               1.   Ekspertų grupės ir jos pogrupių veikloje dalyvaujantiems asmenims už teikiamas paslaugas neatlyginama.
            
            
               2.   Pagal savo taikomas nuostatas Komisija atlygina Ekspertų grupės ir jos pogrupių veikloje dalyvaujančių asmenų patirtas kelionės ir pragyvenimo išlaidas. Pagal savo taikomas nuostatas Komisija atlygina C ir D tipo narių kelionės ir pragyvenimo išlaidas. Stebėtojais paskirtoms organizacijoms išlaidos jokiomis aplinkybėmis neatlyginamos. Kviestiniams ekspertams atlyginamos kelionės ir pragyvenimo išlaidos.
            
            
               3.   Išlaidos pagal 2 dalį atlyginamos neviršijant pagal metinę išteklių skyrimo procedūrą skirtų asignavimų.
            
         
         
            17 straipsnis
            Taikymas
            Šis sprendimas taikomas nuo 2019 m. birželio 17 d. iki 2024 m. birželio 16 d.
         
         
            Priimta Briuselyje 2019 m. gruodžio 16 d.
            
               
                  Komisijos vardu
               
               Paolo GENTILONI
               
                  Komisijos narys
               
            
         
         
            (1)  COM(2012) 722 final.
         
            (2)  C(2012) 8806 final.
         
            (3)  C(2012) 8805 final.
         
            (4)  2013 m. balandžio 23 d. Komisijos sprendimas C(2013) 2236, kuriuo įsteigiama Komisijos ekspertų grupė „Gero mokesčių valdymo, agresyvaus mokesčių planavimo ir dvigubo apmokestinimo klausimai“.
         
            (5)  COM(2011) 712 galutinis.
         
            (6)  2015 m. birželio 17 d. Komisijos sprendimas C(2015) 4095, kuriuo įsteigiama Komisijos ekspertų grupė „Gero mokesčių valdymo, agresyvaus mokesčių planavimo ir dvigubo apmokestinimo klausimai“ ir pakeičiamas Sprendimas C(2013) 2236.
         
            (7)  2015 m. kovo 25 d. Europos Parlamento rezoliucija dėl metinės mokesčių ataskaitos.
         
            (8)  2014 m. gruodžio 9 d. Ecofin tarybos posėdis, 2014 m. gruodžio 18 d. Europos Vadovų Tarybos posėdis.
         
            (9)  Komunikatas dėl mokesčių skaidrumo kaip kovos su mokesčių slėpimu ir vengimu priemonės (COM (2015) 136 final), kuriuo remiantis Direktyva 2011/16/ES buvo iš dalies pakeista šiomis Tarybos direktyvomis: Tarybos direktyva (ES) 2015/2376 dėl privalomų automatinių apmokestinimo srities informacijos, susijusios su tarpvalstybiniais sprendimais ir išankstine kainodaros tvarka, mainų (OL L 332, 2015 12 18, p. 1); Tarybos direktyva (ES) 2016/881 dėl privalomų automatinių apmokestinimo srities informacijos, susijusios su ataskaitomis pagal šalis, mainų (OL L 146, 2016 6 3, p. 8); 2018 m. gegužės 25 d. Tarybos direktyva (ES) 2018/822 dėl privalomų automatinių apmokestinimo srities informacijos, susijusios su praneštinais tarpvalstybiniais susitarimais, mainų (OL L 139, 2018 6 5, p. 1).
         
            (10)  COM(2015) 302 final.
         
            (11)  COM(2016) 24 final.
         
            (12)  https://www.consilium.europa.eu/lt/policies/eu-list-of-non-cooperative-jurisdictions/
         
            (13)  https://ec.europa.eu/commission/interim_lt#political-guidelines
         
            (14)  2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39).
         
            (15)  2016 m. gegužės 30 d. Komisijos sprendimas C(2016) 3301 final, kuriuo nustatomos Komisijos ekspertų grupių kūrimo ir veiklos horizontaliosios taisyklės (toliau – Horizontaliosios taisyklės).
         
            (16)  http://ec.europa.eu/transparency/regexpert/
         
            (17)  https://ec.europa.eu/taxation_customs/business/company-tax/tax-good-governance/platform-tax-good-governance_en
         
            (18)  Tai aktualu tik nariams, kurie yra organizacijos.
         
            (19)  Žr. horizontaliųjų taisyklių 10 straipsnį ir 14 straipsnio 2 dalį.
         
            (20)  OL L 304, 2010 11 20, p. 47.
         
            (21)  2015 m. kovo 13 d. Komisijos sprendimas (ES, Euratomas) 2015/443 dėl saugumo Komisijoje (OL L 72, 2015 3 17, p. 41).
         
            (22)  2015 m. kovo 13 d. Komisijos sprendimas (ES, Euratomas) 2015/444 dėl ES įslaptintos informacijos apsaugai užtikrinti skirtų saugumo taisyklių (OL L 72, 2015 3 17, p. 53).
         
            (23)  Pagal Horizontaliąsias taisykles valstybių narių valdžios institucijų pavadinimų skelbti neprivaloma. Ekspertų grupių registre gali būti skelbiamos konkrečios tų šalių administravimo institucijos, kurių ekspertai paprastai dalyvauja posėdžiuose. Žr. Horizontaliųjų taisyklių 23 straipsnio 1 dalies b punktą.
         
            (24)  2001 m. gegužės 30 d. Europos Parlamento ir Tarybos reglamentas (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais (OL L 145, 2001 5 31, p. 43). Šiomis išimtimis siekiama užtikrinti, kad nebūtų pakenkta visuomenės saugumui, kariniams reikalams, tarptautiniams santykiams, finansinei, pinigų arba ekonominei politikai, asmens privatumui ir neliečiamumui, komerciniams interesams, teismo procesui ir teisinėms konsultacijoms, patikrinimams, tyrimams, auditams ir institucijų sprendimų priėmimo procesui.